সীমিত ওভারের ক্রিকেটে মহেন্দ্র সিংহ ধোনিকে আর রাখার প্রয়োজন রয়েছে কি না, তা নিয়ে প্রশ্ন তুলতে শুরু করেছেন বিশেষজ্ঞরা। যে তালিকায় রয়েছেন বীরেন্দ্র সহবাগ, ভি ভি এস লক্ষ্মণের মতো প্রাক্তনরা ।
কিন্তু পূর্বসূরির পাশেই থাকছেন বর্তমান ভারত অধিনায়ক বিরাট কোহলি। মঙ্গলবার তিরুঅনন্তপুরমে নিউজিল্যান্ডের বিরুদ্ধে টি-টোয়েন্টি সিরিজ জয়ের পর  সাংবাদিক সম্মেলনে ধোনি প্রসঙ্গে রীতিমতো আগ্রাসী ব্যাটিং করলেন বিরাট। তিনি বলেছেন, ‘‘কিছুতেই বুঝতে পারছি না সকলে কেন ধোনিকেই লক্ষ্য বানাতে চাইছেন!’’ তারপরেই কোহলির বিস্ফোরণ, ‘‘আমি যদি ব্যাটসম্যান হিসাবে তিনটি ম্যাচে ব্যর্থ হই, তখন তো কেউ অভিযোগের আঙুল তোলেন না! তার কারণ কি এই যে, আমি এখনও ৩৫ বছর বয়সে গিয়ে পৌঁছইনি!’’
বরং ভারত অধিনায়ক সাম্প্রতিক সময়ে ধোনির সাফল্যের ঘটনা স্মরণ করিয়ে দিয়েছেন। তিনি বলেছেন, ‘‘ও একশো শতাংশ ফিট। সমস্ত ধরনের পরীক্ষায় উত্তীর্ণ হয়েছে। মাঠে ওর ক্রিকেটীয় পরামর্শ আমাদের কতটা কাজে আসে, সেটা কেউ বুঝতেও পারবেন না।’’ কোহলি আরও বলেছেন, ‘‘এটাও মনে রাখবেন, শ্রীলঙ্কা সফরে এবং অস্ট্রেলিয়ার বিরুদ্ধে ধোনির ব্যাটিং অসাধারণ ছিল।’’
বিরক্ত কোহলি জানিয়েছেন, ধোনির সমালোচনা করার আগেও এটাও দেখা প্রয়োজন, তিনি কতটা ব্যাটিং করার সুযোগ পেয়েছেন টি-টোয়েন্টি সিরিজে। বিরাটের মন্তব্য, ‘‘এই সিরিজে তো মাহি ভাই ব্যাট করার তেমন সুযোগই পায়নি। কত নম্বরে ও ব্যাট করতে নেমেছে, সেটা নিয়েও তো সকলকে চিন্তাভাবনা করতে হবে। রাজকোটের দ্বিতীয় ম্যাচে তো হার্দিক পাণ্ড্যও ভাল খেলতে পারেনি। কিন্তু বাকি সকলের ব্যর্থতাকে সরিয়ে রেখে ধোনিকে লক্ষ্য বানানোর এই প্রবণতাকে আমি মোটেও ভালভাবে গ্রহণ করছি না।’’ সম্প্রতি সহবাগ জানিয়েছেন, দলে এইমুহূর্তে তাঁর ভূমিকা কী তা নিয়ে ধোনিকেও ভাবতে হবে। কোহলি বলেছেন, ‘‘ধোনি ভাই নিজের ভূমিকা সম্পর্কে যথেষ্ট ওয়াকিবহাল। কিন্তু সমস্ত ম্যাচেই নেমে ছক্কা হাঁকানো সম্ভব নয় কারও পক্ষে।’’